Skrælnaðir skógar eins og eldspýtustokkar Enn eitt hitametið féll í Ástralíu um helgina : 48,9°C . Rigningarúði hefur létt slökkviliðsmönnum lífið síðustu klukkustundir en slökkviliðsstjórinn varar við sinnuleysi af þeim sökum og bendir á að von sé á enn meiri hita og enn hvassari vindi í vikunni . „ Húsið okkar og útihúsin eru brunnin og ég kemst ekki heim . Ég veit ekki hvort að hestarnir mínir lifa af , “ segir tannlæknir frá Mount Hotham í Viktoríufylki í Ástralíu á Facebook-síðu sinni . Hann er í hópi þeirra hundruða manna sem misst hafa heimili sín í gróðureldunum miklu síðustu daga og eru á vergangi . Margir hafa sofið í bílum sínum og hafa gripið til þess ráðs að auglýsa á samfélagsmiðlum eftir skjóli . Farrugia Sammut , 82 ára , segist ekki hafa orðið jafn hrædd frá því að sprengjum rigndi yfir heimabæ hennar á eyjunni Möltu í síðari heimsstyrjöldinni . „ Við erum umkringd eldum , “ segir hún . „ Ég sef ekki fyrir áhyggjum . “ „ Hræðileg “ helgi er að baki í þeim fylkjum sem verst hafa orðið úti , að sögn fylkisstjóra Nýja Suður-Wales . Enn eitt hitametið var slegið : 48,9°C mældist fyrir utan Sydney i gær . Reykur hefur borist alla leið til Suður-Ameríku , um 1.500 kílómetra leið . Tugir þúsunda hafa orðið að yfirgefa heimili sín síðustu daga og nokkur ringulreið hefur skapast . Auglýsing Um 1.000 manns og yfir 100 hundar voru fluttir með herskipum frá strandbæjum og til Melbourne í gær . Herinn var kallaður til aðstoðar við rýmingar . Umfang þeirrar aðstoðar hefur ekki verið meira frá seinna stríði . Slökkviliðsstjórinn sem heldur utan um aðgerðir frétti af því í fjölmiðlum og var gramur forsætisráðherranum af þeim sökum . Enn á eftir að meta eyðilegginguna en ljóst er að hundruð bygginga hafa orðið eldi að bráð á síðustu klukkustundum , þúsundir húsa hafa brunnið síðustu mánuði . Rigningarúði féll úr lofti í dag og gaf slökkviliðunum , sem að stærstum hluta eru byggð upp af sjálfboðaliðum , kærkomna hvíld um stund . Tekist hefur að hefta útbreiðslu margra elda af þessum sökum en þó logar enn á yfir 150 stöðum í Nýja Suður-Wales einu saman . Mestur er eldurinn suðvestur af bænum Eden á suðurströnd fylkisins . Þar hafa logar ætt yfir 140 þúsund hektara lands . Íbúar segja ástandið hryllilegt , að mikil hræðsla hafi gripið um sig og að „ svartamyrkur “ hafi lagst yfir að degi til vegna reyks og ösku . Helst eru það stórhættulegar glæður er rignir úr lofti sem veitt hafa birtu . Íbúar Eden hafa lýst flóttanum undan eldunum sem ógnvekjandi . „ Brak og aska “ hafi verið um allt í loftinu . Erfitt hafi reynst að sjá og anda . Hvíldin sem slökkviliðsmennirnir hafa nú fengið mun ekki vara lengi . Síðar í vikunni er enn á ný spáð miklum hita og hvassviðri . Og enn bætist í fjölda látinna vegna eldanna . Í gær lést David Harrison , 47 ára , úr hjartaáfalli . Hann var að aðstoða vin sinn við að verja hús hans frá eldunum í Snowy Mountains . Þá slösuðust fjórir slökkviliðsmenn um helgina . Einn þeirra hlaut alvarleg brunasár á höndum . Í Nýja Suður-Wales , fjölmennasta fylki Ástralíu , hafa að minnsta kosti 1.425 heimili eyðilagst í eldunum en slökkviliðsstjórinn Shane Fitzsimmons telur að um mikið vanmat sé að ræða . Líklegt sé að hundruð húsa hafi brunnið nú um helgina . „ Það eru miklar skemmdir og eyðilegging , “ sagði hann í viðtali við Sydney Morning Herald í dag . Skógareldar eru nokkuð óútreiknanlegir . Erfitt , nær ómögulegt , er að slá því föstu hvernig þeir þróast þar sem margir þættir spila inn í . Einna verst er þegar risavaxin bál myndast , sem æða áfram og skapa nokkurs konar hvirfilbylji og þrumuveður sem þeyta öllu sem á vegi þeirra verður í loft upp . Því er erfitt og flókið að leggja mat á hvar skuli rýma , hvaða vegum skuli loka , og svo framvegis . Stöðugt þarf að uppfæra slíkar áætlanir . Gladys Berejiklian , fylkisstjóri í Nýja Suður-Wales , segir að áður óþekkt ástand ríki . Hætta sé á að bæir þar sem gróðureldar hafa aldrei áður geisað „ þurrkist algjörlega út “ . Hún segir útbreiðslu eldanna nú ekki eiga sér fordæmi . „ Við verðum að viðurkenna það . “ Slökkviliðsstjórinn Fitzsimmons varar við sinnuleysi nú þegar regndropar hafa loks fallið úr lofti . „ Það síðasta sem við höfum efni á er að verða sinnulaus . Sinnuleysi drepur , “ varaði hann við . Myndband Morrisons vekur reiði Óttinn er langt frá því að vera eina tilfinningin sem heltekið hefur fólk á hættusvæðum . Gríðarleg reiði er í garð stjórnvalda og þá helst forsætisráðherrans Scotts Morrison . Myndband sem hann birti á samfélagsmiðlum um helgina hefur verið harðlega gagnrýnt og sagt sýna sjálfumgleði hans og afneitun . Í myndbandinu er farið yfir viðbrögð stjórnvalda við eldunum og dramatísk tónlist leikin undir . Hann hefur ekki svarað spurningum um hversu mikið eignatjón hafi orðið í eldunum en hann hefur sagt að aðgerðir sem stjórnarandstaðan hefur lagt til svo draga megi úr áhrifum loftslagsbreytinga séu of kostnaðarsamar . Kolavinnsla er mikill iðnaður í Ástralíu og útblástur gróðurhúsalofttegunda á hvern íbúa landsins er meðal þess mesta sem þekkist í heiminum . Um jólin var þegar orðið ljóst að losunin vegna eldanna þetta sumarið hefði náð um 2/3 árlegs útblásturs Ástralíu . Og sumarið er ný hafið . Afrek þykir að slökkviliðsmönnum hafi tekist að verja raflínur frá Snowy-vatnsaflsvirkjuninni um helgina og koma þannig í veg fyrir stórkostlegt rafmagnsleysi . Margir eru þó án rafmagns í nokkrum bæjum og hafa jafnvel verið frá því á nýársdag . Dýralíf Ástralíu er á margan hátt einstakt . Um 87% dýrategunda sem þar eru er hvergi annars staðar að finna á jörðinni . Áhrif eldanna á dýrin hafa verið hamfarakennd og talið er að um hálfur milljarður spendýra , fugla og skriðdýra hafi þegar farist . Þær eru þó allnokkrar kraftaverkasögurnar sem ástralskir fjölmiðlar hafa greint frá síðustu daga . Þær fjalla bæði um menn og önnur dýr , og þær vinsælustu oft um hinn ástsæla kóalabjörn . Talið er að þúsundir þeirra hafi farist í eldunum en fregnir af frækilegum björgunum hafa einnig fyllt mörg augun tárum . Ein slík frétt fjallar um Damian Campbell-Davys , bílstjóra á vatnsflutningabíl , sem tók upp í ungan björn sem hann sá birtast milli furutrjáa skammt frá bænum Nerriga í Nýja Suður-Wales . Campbell-Davys gaf sér góðan tíma til að svala þorsta litla bjarnarins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .